b"\n_START_ARTICLE_\nEvaristo de Macedo Filho\n_START_SECTION_\nBiografia\n_START_PARAGRAPH_\nVa n\xc3\xa9ixer a Rio de Janeiro, Brasil, el 22 de mar\xc3\xa7 de 1933. Destac\xc3\xa0 com a davanter a la selecci\xc3\xb3 de futbol de Brasil, amb la qual jug\xc3\xa0 14 cops marcant 8 gols, i a clubs com el Flamengo, on jug\xc3\xa0 6 temporades, o al FC Barcelona (cinc temporades). Al Bar\xc3\xa7a fou autor del gol que serv\xc3\xad per eliminar per primer cop a la hist\xc3\xb2ria al Reial Madrid de la Copa d'Europa. Fou el 23 de novembre de 1960 i el Bar\xc3\xa7a guany\xc3\xa0 per 2 a 1 amb el segon gol marcat per Evaristo de cap i en planxa, imatge que fou immortalitzada per la premsa gr\xc3\xa0fica. Amb Brasil \xc3\xa9s l'\xc3\xbanic jugador capa\xc3\xa7 de marcar 5 gols en un \xc3\xbanic partit. Despr\xc3\xa9s de la seva etapa blau-grana, Evaristo fitx\xc3\xa0 pel Reial Madrid durant dues temporades, abans de retornar al seu pa\xc3\xads d'origen._NEWLINE_Un cop retirat com a futbolista inici\xc3\xa0 una ben llarga etapa com a entrenador, de m\xc3\xa9s de 25 anys. Al seu pa\xc3\xads ha dirigit equips com Flamengo, Vasco da Gama, Bahia, Gr\xc3\xaamio, Corinthians, Santa Cruz, Vit\xc3\xb3ria, Atl\xc3\xa9tico Paranaense o Cruzeiro. Tamb\xc3\xa9 ha estat seleccionador brasiler i de la selecci\xc3\xb3 d'Iraq (amb la qual particip\xc3\xa0 en la Copa del M\xc3\xb3n de 1986)."